প্রাতঃভ্রমণে বেরিয়ে বিরল প্রজাতির কচ্ছপ উদ্ধার নদিয়ার বাসিন্দার

নদিয়া: নদিয়ার (Nadia) শান্তিপুরে (Shantipur) এক বিরল প্রজাতির কচ্ছপ উদ্ধার করলেন স্থানীয় প্রাতঃভ্রমণকারী। শহরের রাজপুতপাড়া এলাকার বাসিন্দা মন্টু ভবাই প্রতিদিনের মতো সোমবার সকালেও হাঁটতে বেরিয়েছিলেন। সেই সময়ই রাস্তার উপরে একটি কচ্ছপকে চলাফেরা করতে দেখে তিনি তৎক্ষণাৎ সেটিকে উদ্ধার করেন। পরে বাড়িতে নিয়ে এসে বনদফতরের সঙ্গে যোগাযোগ করেন এবং কচ্ছপটিকে তাদের হাতে তুলে দেন (District News)।

ঘটনা প্রসঙ্গে মন্টু বাবু বলেন, “সমাজে প্রতিটি প্রাণীর বাঁচার অধিকার রয়েছে। কচ্ছপও তার ব্যতিক্রম নয়। যেহেতু তারা বিলুপ্তপ্রায়, তাই তাদের সঠিক ঠিকানা বনদপ্তরই নিশ্চিত করতে পারে।”

আরও পড়ুন: শান্তিনিকেতনের সোনাঝুরিতে এবার এক অন্যরকম দুর্গোৎসব ‘হীরালিনী দুর্গোৎসব’

উল্লেখ্য, এর আগে কয়েক মাস আগেও একইভাবে রাস্তায় একটি কচ্ছপ পেয়েছিলেন তিনি। তখনও বনদফতরের কাছে সেটি তুলে দেন। স্থানীয়দের মতে, মন্টু ভবাইয়ের এই উদ্যোগ শুধু পরিবেশ-সচেতনতার পরিচয়ই নয়, বিরল প্রজাতির প্রাণী সংরক্ষণেও এক অনন্য উদাহরণ।